Saratov Hava Yolları reys 703

**Saratov Hava Yolları reys 703** — Rusiyanın Saratov Hava Yollarına məxsus Antonov An-148 tipli təyyarənin 11 fevral, 2018-ci il tarixində Domodedovo aeroportu ilə Orsk aeroportu arasında həyata keçirilməsi planlanan daxili reysi. Təyyarə havalandıqdan qısa bir müddət sonra Stepanovskoye yaşayış məntəqəsi yaxınlığında yerə çaxılmış və təyyarədə olan 65 sərnişin və 6 ekipaj üzvü ilə birlikdə 71 nəfərin ölümü ilə nəticələnən təyyarə qəzası baş vermişdir.

Bu qəza ölüm ilə nəticələnən ən son sərnişin təyyarəsi qəzasından 440 gün sonra baş vermişdir; Ölüm ilə nəticələnən bir öncəki qəza: LaMia Hava Yolları reys 2933, noyabr, 2016-cı il.

## Təyyarə
Qəzaya uğramış Rusiya istehsalı olan Antonov An-148-100B təyyarəsinin qeydiyyat nömrəsi RA-61704, seriya nömrəsi isə 27015040004 idi. İki ədəd D-436 motoru ilə təchiz olunmuş bu təyyarə ilk uçuşunu 2010-cu ilin may ayında reallaşdırıb və Rossiya Hava Yolları şirkətində fəaliyyətinə davam etdirmişdir. Təyyarə bu qəzaya qədər iki dəfə kiçik problemlə üzləşib; 2013-cü il, 28 iyul tarixində həyata keçirdiyi uçuş zamanı motorlarından biri dayanmış və təyyarə bir motoru ilə yerə enə bilmişdi. 2013-cü il, 23 avqust tarixindəki uçuşunda isə təyyarə havalandıqdan sonra burun hissəsində yerləşən təkərləri bağlanmamışdı. Təyyarə bir il əvvəl, 2017-ci ilin fevral ayında Saratov Hava Yollarına icarəyə verilmişdi.

## Qəza
 

Moskvanın Domodedovo aeroportundan, ölkə daxili uçuşlar həyata keçirən Saratov Hava Yolları tərəfindən işlədilən təyyarə, Qazaxıstan sərhədi yaxınlığında yerləşən Orenburqun Orsk aeroportuna davamlı olaraq həyata keçirdiyi planlanmış uçuşlarından birini reallaşdırırmağa çalışırdı. Moskvadan yola düşmə vaxtı 14:00 olaraq təyin olunmuşdu. Təyyarə, Moskvadan 14:22-də havalandı.

Havalandıqdan sonra təyyarənin sürət və yüksəkliyində dalğalanma müşahidə olundu. Qəzadan öncəki anlar, təyyarə 1800 metr (5900 fit) yüksəkliyə və saatda 600 kilometrlik bir sürətə çatdı. Daha sonra yüksəklik itirməyə başlayan təyyarə 900 metr (3000 fit) hündürlükdə olarkən radardan itdi.

Təyyarə yerli vaxtla 14:27-də, Bakı vaxtı ilə 15:27-də yəni Domodedovo aeroportundan havalandıqdan 6 dəqiqə sonra Stepanovskoye yaşayış məntəqəsi ərazisində qəzaya uğradı. Araşdırmalar zamanı bəzi mənbələrə əsasən, qəzadan bir neçə dəqiqə öncə pilot Hava nəqliyyatına nəzarət xidmətinə təyyarədə nazaslıq olduğunu və təcili olaraq Jukovski aeroportuna enməyi planladıqlarını bildirib. Bu məlumat daha sonra araşdırma komitəsi tərəfindən rəddedildi. Hadisə şahidləri, təyyarənin yerə düşmə əsnasında alovlandığını və yanaraq yerə düşdüyünü bildiriblər. Qəza, yaxınlıqdakı bir evin nəzarət kamerası tərəfindən görüntülənib. Videolarda təyyarənin yerə çaxıldığı və dərhal alovların yüksəldiyi görülür.

## Sərnişinlər və ekipaj üzvləri
Uçuş manifestinə əsasən reys 703-ün 65 sərnişin və 6 ekipaj üzvü olub. Sərnişinlərin çoxu Orenburq sakinləri idi. Təyyarədə olan iki əcnəbi vətəndaşdan biri Azərbaycan digəri isə İsveçrə vətəndaşları olub. Təyyarədə olan hər kəs həyatını itirib. Qəzadan 2.5 saat sonra xilasetmə işçiləri hadisə yerinə çatıblar.

5000 saat uçuş təcrübəsi olan 51 yaşındakı kapitan pilot, bunun 2800 saatını Antonov An-148 tipli təyyarənin pilot kabinəsində keçirmişdi.

### Qəzada həyatını itirmiş azərbaycanlı
Qəzada həyatını itirmiş Azərbaycan vətəndaşı Namiq İnayət oğlu Qəhrəmanov olub. 1971-ci il təvəllüdlü Namiq uşaq vaxtlarından Rusiyaya gedib. O, Orsk şəhərində fəaliyyət göstərən tikiş sexinin sahibi olub.

## İstinadlar

## Xarici keçidlər
* Ан-148-100B RA-61704 11.02.2018 - Dövlətlərarası Aviasiya Komitəsi (Rus dilində)
* Təyyarədə olan sərnişinlərin və ekipaj üzvlərinin siyahısı  - EMERCOM
* Jet crash in Ramenskoye District, Moscow Region  - EMERCOM